A BIZOTTSÁG 722/2008/EK RENDELETE
(2008. július 25.)
az 563/82/EGK rendeletnek a hasított kifejlett szarvasmarhák piaci árának megállapításához használandó korrekciós tényezők tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hasított kifejlett marhák közösségi osztályozási rendszeréről szóló, 2006. július 24-i 1183/2006/EK tanácsi rendeletre (1) és különösen annak 3. cikke harmadik bekezdésére,
mivel:
(1)
Az 1183/2006/EK rendelet 3. cikke meghatározza a hasított kifejlett marhák európai uniós referencia előkészítési mintáját. Ezenfelül arról is rendelkezik, hogy ha a tagállamokban a referenciától eltérő előkészítési módot alkalmaznak, meg kell határozni a referenciamintának az eltérően előkészített állapotból való eléréséhez szükséges korrekciós tényezőket.
(2)
A kifejlett szarvasmarhák piaci árának a hasított testek közösségi osztályozási rendszerén alapuló megállapítása tekintetében az 1208/81/EGK rendelet alkalmazására vonatkozó részletes szabályok módosításáról szóló, 1982. március 10-i 563/82/EGK bizottsági rendelet (2) megállapítja a kifejlett hasított marhák közösségi osztályozási rendszeren alapuló piaci árának rögzítésével kapcsolatos részletes szabályokat.
(3)
Az Egyesült Királyság két új, a szegyhús és a horpasz faggyújának eltávolítására vonatkozó együttható felvételét kérte az 563/82/EGK rendelet mellékletébe. Annak érdekében, hogy az árak a Közösségen belül továbbra is összehasonlíthatók legyenek, az említett rendelet mellékletében meghatározott korrekciós tényezők módosítására van szükség.
(4)
Az 563/82/EGK rendeletet ezért ennek megfelelően módosítani kell.
(5)
A Marha- és Borjúhúspiaci Irányítóbizottság az elnöke által meghatározott határidőn belül nem nyilvánított véleményt,
ELFOGADTA EZT A RENDELETET:
1. cikk
Az 563/82/EGK rendelet mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 25-én.